OBH 9177/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az eljárás megindulása

A panaszos beadványában azt sérelmezte, hogy a Nyugdíjbiztosító Igazgatóság véleménye szerint az 1995. április 21-én elhunyt férje jogán benyújtott állandó özvegyi nyugdíjigényét jogtalanul utasította el.

Érintett alkotmányos jog

Szociális biztonsághoz való jog [Alk. 70/E. § (1-2) bek.]

Alkalmazott jogszabályok

A társadalombiztosításról szóló 1975. évi II. tv. (T.)

Megállapított tényállás

A panaszos részére a balassagyarmati Nyugdíjbiztosítási Kirendeltség az 1995. április 21-én elhunyt férje jogán 1995. április 1-től a 02-01295/95/08. számú határozatában 1996. március 31-ig ideiglenes özvegyi nyugdíjat és a 02-01295/95/09. számú határozatával az 1979. szeptember 26-án született Éva nevű gyermekének árvaellátást állapított meg.

A Nyugdíjfolyósító Igazgatóság az ideiglenes özvegyi nyugdíjat 363-82139-4 törzsszámon folyósította, az árvaellátást pedig a 363-82140-1 törzsszámon jelenleg is folyósítja. Az igénybejelentéskor az 1971. június 5-én született Mónika nevű gyermekére, aki 1995. június 17-én fejezte be tanulmányait, árvaellátást a panaszos, illetőleg az árva nem igényelt, csupán 1996. február 7-én érkezett árvaellátási igény, melyet a Nyugdíjbiztosító Igazgatóság az 1996. március 13-án kelt határozatával jogosultság hiányában elutasította, a határozat ellen fellebbezés nem érkezett. A Nyugdíjfolyósító Igazgatóság a panaszos 1996. augusztus 22-én benyújtott állandó özvegyi nyugdíj igényét az 1996. december 9-én kelt határozatával jogosultság hiányában elutasította. A panaszos az elutasító határozat ellen fellebbezéssel élt. Kérte visszamenőleg a férjezett, de az apa halálakor főiskolás leányára tekintettel.

Az állampolgári jogok országgyűlési biztosa általános helyettese a vizsgálat eredményeként megállapította, hogy a Nyugdíjfolyósító Igazgatóság a panaszos állandó özvegyi nyugdíjigényét mindkét fokon jogosultság hiányában jogszerűen utasította el.
Az igény elbírálásakor hatályos társadalombiztosításról szóló 1975. évi II. tv. (T.) 60. § (1) bek. szerint állandó özvegyi nyugdíjra az jogosult, aki házastársa halálakor a hatvanadik, nő az ötvenötödik életévét betöltötte, vagy rokkant, vagy házastársa jogán legalább két árvaellátásra jogosult gyermek eltartásáról gondoskodik. A T. 98. § (1) bek. szerint a társadalombiztosítási ellátást - az egészségügyi szolgáltatások kivételével - szóban vagy írásban (egyes ellátásokat csak írásban) lehet igényelni. Az igényt visszamenőleg legfeljebb hat hónapra lehet érvényesíteni. A T. méltányossági lehetőséget az árvaellátás utólagos megállapítására nem tartalmaz.

A fenti tényállás alapján az állampolgári jogok országgyűlési biztosa általános helyettes alkotmányos jogsérelmet nem állapított meg, a vizsgálatot lezárta.

Budapest, 1998. június

Dr. Polt Péter